section_heading: Životopis
paragraph_text: Životom bračnog para dominirala je Franklinova majka Sara, a Franklin se nije miješao u vođenje kućnih poslova ili u odgoj djece. Kada je 1918. godine Eleanor otkrila da je muž vara s Lucy Page Mercer to je bila prijelomna točka u njihovu braku. Nakon što je afera završila i nakon što su Rooseveltovi uskladili svoje odnose, Eleanor je odlučila stvoriti vlastitu karijeru. Postala je članica Lige ženskih glasača i Ženske unije trgovačkih liga. Godine 1921. Eleanor počinje politički raditi u Franklinovu korist, koji je obolio od dječje paralize nakon neuspješnog kandidiranja za mjesto potpredsjednika Sjedinjenih Država 1920. godine. Eleanor postaje aktivna i unutar Demokratske stranke te tako političku karijeru svoga muža održava na životu.